13 'bendelede' in hof ná plundery van spogmotors | Netwerk24
Deur Maygene de Wee 01 Maart 2021 07:57
'n Groep mans verskyn Maandag in die landdroshof in Kaapstad in verband met die plundery by 'n luukse motorhandelaar in Kaapstad.
Die 13 mans wat aangekeer is na die voorval by The Toy Shop in die North Gate-sakepark in Brooklyn op 17 Februarie is luidens 'n bron vermoedelik lede van die 28-bende.
Hulle verskyn op aanklagte van besigheidsroof en kwaadwillige saakbeskadiging.
Hulle is verlede Donderdag en Vrydag deur provinsiale speurders verbonde aan die georganiseerde misdaadeenheid in hegtenis geneem.
Brig. Novela Potelwa het Maandag gesê die mans, sommige van Valhalla Park en ander van omliggende woonbuurte is in twee operasies in hegtenis geneem.
Die voorval by die motorhandelaar is op video vasgelê en het wyd opspraak gemaak.
Sowat 40 mans het in twee minibustaxi's by die motorhandelaar aangekom. Van hulle het uitgeklim, die perseel binnegegaan en twee luukse voertuie wat op die verkoopsvloer gestaan het, geëis.
Toe die personeel weier en hulle vra het om die perseel te verlaat, het nog mans van wie minstens een gewapen was, die perseel binnegekom en van die voertuie begin beskadig. Hulle het ook van die mense wat daar werk beroof en ook die kantore binnegegaan en daar dokumente en rekenaars rondgegooi.
In 'n video wat op Twitter versprei is, kan gesien word hoe gemaskerde mans die voertuie met voorwerpe in hul hande beskadig. Van hulle spring selfs teen die voertuie en skop duike in die bakwerk.